Sjokolade, filo en mal laslap | Vroue-Landbouvereniging van Kaapland
Home/Maria Stofberg Tak, News/Sjokolade, filo en mal laslap
Sjokolade, filo en mal laslap
Cecile Barnard, spysenier van Kleinplasie restaurant, gee maklike en interessante wenke om bak en brou vir die oog mooi te maak! Sy teken met 'n plastiese tamatiesousbottel, gevul met gesmelte sjokolade, prentjies wat as versiering gebruik kan word. Die orige sjokolade kan in die bottel in die yskas gebêre word. Dit kan net weer vir 'n volgende keer se gebruik in die mikrogolfoond warm gemaak word. Sy demonstreer verder die maak van suikerdrade en garnering met blaardeeg en groente. Sy wys ook hoe om "sushi" broodjies te maak deur 'n sny brood, waarvan die korsies afgesny is, met 'n vulsel van bv. ham en kaas, op te rol en dan in "sushi" rolletjies te sny.
Helene de Wet, lid van die tak en eienaar van Uitvlugt gastehuis demonstreer die gebruik van filodeeg. Sy maak filodeegbondeltjies, bakkies en selfs klappers vir die kersete se nagereg.
Alta Britz, lid van die tak, demonstreer die maak van "crazy patch".
Vier trofeë is by die jaarlikse konferensie aan die tak toegeken. Die trofeë is by die vergadering aan die lede wat aan kompetisies deelgeneem het, oorhandig. Jacoba du Plessis – Breiwerk; Magriet van der Merwe – Kuns; Nellie Crafford – Kuns en Alta Britz – Naaldwerk, Kuns en Gebak.